Alueiden komitean lausunto aiheista Ehdotus Euroopan parlamentin ja neuvoston asetukseksi lennonvarmistuspalvelujen tarjoamisesta yhtenäisessä eurooppalaisessa ilmatilassa



Virallinen lehti nro 278 , 14/11/2002 s. 0013 - 0014



Alueiden komitean lausunto aiheista: - "Komission tiedonanto neuvostolle ja Euroopan parlamentille - Toimintaohjelma yhtenäisen eurooppalaisen ilmatilan toteuttamista varten", - "Ehdotus Euroopan parlamentin ja neuvoston asetukseksi yhtenäisen eurooppalaisen ilmatilan toteuttamisen edellytyksistä", - "Komission tiedonanto neuvostolle ja Euroopan parlamentille yhtenäisen eurooppalaisen ilmatilan perustamisesta", - "Ehdotus Euroopan parlamentin ja neuvoston asetukseksi lennonvarmistuspalvelujen tarjoamisesta yhtenäisessä eurooppalaisessa ilmatilassa", - "Ehdotus Euroopan parlamentin ja neuvoston asetukseksi yhtenäisen eurooppalaisen ilmatilan organisoinnista ja käytöstä", ja - "Ehdotus Euroopan parlamentin ja neuvoston asetukseksi eurooppalaisen ilmaliikenteen hallintaverkon yhteentoimivuudesta" (2002/C 278/04) ALUEIDEN KOMITEA, joka ottaa huomioon komission tiedonannon neuvostolle ja Euroopan parlamentille - Toimintaohjelma yhtenäisen eurooppalaisen ilmatilan toteuttamista varten ja ehdotuksen Euroopan parlamentin ja neuvoston asetukseksi yhtenäisen eurooppalaisen ilmatilan toteuttamisen edellytyksistä KOM(2001) 123 lopullinen - 2001/0060 COD, ottaa huomioon komission tiedonannon neuvostolle ja Euroopan parlamentille yhtenäisen eurooppalaisen ilmatilan perustamisesta, ehdotuksen Euroopan parlamentin ja neuvoston asetukseksi lennonvarmistuspalvelujen tarjoamisesta yhtenäisessä eurooppalaisessa ilmatilassa, ehdotuksen Euroopan parlamentin ja neuvoston asetukseksi yhtenäisen eurooppalaisen ilmatilan organisoinnista ja käytöstä sekä ehdotuksen Euroopan parlamentin ja neuvoston asetukseksi eurooppalaisen ilmaliikenteen hallintaverkon yhteentoimivuudesta KOM(2001) 564 lopullinen - 2001/0235-0236-0237 COD, ottaa huomioon neuvoston 15. marraskuuta 2001 Euroopan yhteisön perustamissopimuksen 80 artiklan 2 kohdan mukaisesti tekemän päätöksen pyytää aiheesta alueiden komitean lausunto, ottaa huomioon työvaliokuntansa 12. kesäkuuta 2001 tekemän päätöksen antaa lausunnon valmistelu valiokunta 3:n "Euroopan laajuiset verkot, liikenne, tietoyhteiskunta" tehtäväksi, ottaa huomioon "alueellinen yhteenkuuluvuuspolitiikka" -valiokunnan(1) maaliskuun 5 päivänä 2002 hyväksymän lausuntoluonnoksen CdR 4/2002 rev., jonka esittelijä oli Noord-Hollandin lääninvaltuutettu Bob Verburg (NL/PPE), sekä katsoo, että yhtenäisen eurooppalaisen ilmatilan toteuttaminen on edellytys yläilmatilassa toimivan liikenteen turvallisuudelle ja tehokkuudelle, katsoo, että myöhästyneiden lentojen huomattava lisääntyminen viime vuosina on osoitus selkeästä tarpeesta parantaa tehokkuutta samalla kuitenkin korkein mahdollinen turvallisuustaso säilyttäen, jotta eurooppalainen ilmaliikennejärjestelmä pystyy edelleen täyttämään sille asetettavat laatuvaatimukset, jotta Euroopan ja sen alueiden kilpailuasema säilyy ja jotta sitä voitaisiin mahdollisuuksien mukaan parantaa, katsoo, että toivotut parannukset edellyttävät muiden toimenpiteiden ohella yläilmatilareittien kapasiteetin lisäystä ja ilmaliikenteen tehostamista, hyväksyi 15. ja 16. toukokuuta 2002 pitämässään 44. täysistunnossa (toukokuun 15. päivän kokouksessa) yksimielisesti seuraavan lausunnon. Alueiden komitean kanta 1. Alueiden komitea on tyytyväinen komission ehdotukseen. Sisärajattomassa Euroopassa esteetön henkilö- ja tavaraliikenne tulee välttämättä mahdollistaa myös ilmailun alalla. Nykyään yleiset lentoliikenteen myöhästymiset aiheuttavat taloudellisia ja ympäristöhaittoja lentoasemille ja niitä ympäröiville alueille. AK pitää komission ehdotuksia välttämättömänä ongelmien ratkaisemiseksi. Komitea ehdottaa, että esitettyjä toimenpiteitä kehitettäessä ohjenuoraksi otetaan seuraavat kolme tavoitetta: - turvallisuuden säilyttäminen ja - mahdollisuuksien mukaan - lisääminen - ilmaliikennejärjestelmän suorituskyvyn lisääminen - tehokkuuden lisääminen, jolloin voidaan myös paremmin noudattaa ilmailua koskevia ympäristösäännöksiä. 2. Komitea kannattaa yläilmatilan käytön järkiperäistämistä. Euroopan ilmaliikenteen hallintajärjestelmä on järjestettävä uudelleen siten, että lennonjohtokeskusten määrää voidaan jyrkästi laskea ja säännöstöä yhtenäistää. Ilmatilan siviili- ja sotilaskäytön yhteensovittamisen suhteen komitea kannattaa toimintatapaa, jolla optimoidaan molempien sektoreiden asettamat, tosiasiallisia käyttömahdollisuuksia koskevat, vaatimukset. Yleensäkin - ja erityisesti tässä suhteessa - on todettava, että yhtenäisen eurooppalaisen ilmatilan toteutus vaatii nykyisten institutionaalisten ja organisatoristen esteiden poistamista. Komitea pyytää neuvostoa toimimaan asian puolesta. 3. Komitean käsityksen mukaan ilmatilan turvallinen ja tehokas käyttö edellyttää ennen kaikkea riippumatonta ja tehokasta säätelyä. Tehokkuuden parantamiseksi komitea kannattaa yhteisön liittymistä Eurocontroliin, jotta säätelypäätöksille saataisiin nopeasti täysi lainvoima jäsenvaltioissa. Riippumattomuuden suhteen komitea pitää tärkeänä, että yleisten hallinnollisten periaatteiden mukaisesti vastuu säätelystä, toteutuksesta ja valvonnasta erotetaan toisistaan. 4. Komitea on vakuuttunut siitä, että yhtenäisen eurooppalaisen ilmatilan menestys riippuu pitkälti konkreettisista toimenpiteistä, joihin ryhdytään nyt ehdotettujen asetusten pohjalta. Jotta toimeenpano etenisi nopeasti, kaikki toimintaa koskevat vaatimukset ja toiveet on tuotava esiin täytäntöönpanosäädösten valmisteluvaiheessa. Komitea ehdottaa siksi alan eri järjestöjen kuulemista. Alueviranomaisia, joiden hallintolainkäyttöalueeseen kuuluu lentoasemia, voidaan kuulla lentokenttäalueiden konferenssissa. Lentokenttäalueiden konferenssia (Airport Regions Conference, ARC) tulisi pitää edunvalvojana paikallis- ja alueviranomaisten rinnalla. Alue- ja paikallishallinnolle tulisi taata mahdollisuus osallistua lentoasemajärjestelyihin. 5. Komitea katsoo, että yhtenäistä eurooppalaista ilmatilaa perustettaessa tulee ottaa huomioon syrjä- ja saarialueiden erityistarpeet. Tärkeiden talous- ja kaupunkikeskusten kaukaisuus rajoittaa selvästi kyseisten alueiden kehitystä. Erityisesti komitea suosittaa, että mahdollisuuksien mukaan toteutettaisiin - myös yleisistä ohjelmista poiketen - toimia sen varmistamiseksi, että yhteydet saarialueiden liikennekeskusten sekä taloudellisen, sosiaalisen ja institutionaalisen toiminnan keskusten välillä järjestetään entistä toimivammin ja edullisemmin. 6. Alueiden komitean mielestä yhtenäisen eurooppalaisen ilmatilan toteutusta on ryhdyttävä ajamaan erittäin tarmokkaasti. Komitea kehottaa kaikkien jäsenvaltioiden asianomaisia tahoja pyrkimään omalta osaltaan siihen, että yhtenäinen eurooppalainen ilmatila on todellisuutta viimeistään joulukuussa 2004. Yhteisön liittymisen Eurocontroliin tulisi tapahtua jo vuonna 2002(2). Bryssel 15. toukokuuta 2002. Alueiden komitean puheenjohtaja Albert Bore (1) Valiokuntien uusi organisaatio ja niiden vastuualueet, 6. helmikuuta 2002. (2) Barcelonassa 15. ja 16. maaliskuuta pidetyssä Eurooppa-neuvoston kokouksessa tehtiin jo samansuuntainen päätelmä.